Komisjoni määrus (EÜ) nr 430/2004,

4. märts 2004,

millega kinnitatakse 2004. kalandusaastal turult kõrvaldatavate kalandustoodete eest makstava rahalise hüvituse ja selle ettemaksu arvestamise standardväärtused

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse nõukogu 17. detsembri 1999. aasta määrust (EÜ) nr 104/2000 kalandus- ja akvakultuuritooteturu ühise korralduse kohta [1], eriti selle artikli 21 lõikeid 5 ja 8,

ning arvestades järgmist:

(1) Määrus (EÜ) nr 104/2000 sätestab rahalise hüvituse, mida makstakse tootjate organisatsioonidele, mis kõrvaldavad teatavatel tingimustel turult selle määruse I lisa A ja B osas loetletud tooted. Niisuguse rahalise toetuse summat tuleks vähendada standardväärtuse võrra toodete puhul, mis ei ole mõeldud inimtoiduks.

(2) Komisjoni 19. detsembri 2001. aasta määrusega (EÜ) nr 2493/2001 teatavate turult kõrvaldatud kalandustoodete realiseerimise kohta [2] määratakse kindlaks, kuidas turult kõrvaldatud tooteid müüa. Nende toodete väärtus tuleks kinnitada standardtasemel iga müügiviisi kohta, võttes arvesse keskmisi tulusid, mida niisuguse müügi eest erinevates liikmesriikides võib saada.

(3) Vastavalt komisjoni 15. novembri 2000. aasta määruse (EÜ) nr 2509/2000 artiklile 7, mis kehtestab üksikasjalikud reeglid nõukogu määruse (EÜ) nr 104/2000 kohaldamiseks teatavate kalandustoodete turult kõrvaldamise eest makstava rahalise hüvituse osas [3], sätestavad erisätted, et kui tootjate organisatsioon või üks selle liikmeid müüb oma tooteid mõnes teises liikmesriigis peale selle, kus ta on registreeritud, siis tuleb sellest teavitada rahalise hüvituse maksmise suhtes pädevat organit. See organ on selles liikmesriigis, milles tootjate organisatsioon on registreeritud. Seepärast peab mahaarvamisele kuuluv standardväärtus olema selles liikmesriigis kohaldatav väärtus.

(4) Sama arvestusmeetodit tuleks kohaldada ka rahalise hüvituse ettemaksule, mis on sätestatud määruse (EÜ) nr 2509/2000 artiklis 6.

(5) Käesoleva määrusega ettenähtud meetmed on kooskõlas kalandustooteturu korralduskomitee arvamusega,

ON VASTU VÕTNUD KÄESOLEVA MÄÄRUSE:

Artikkel 1

Käesoleva määruse lisas on sätestatud 2004. kalandusaastal kasutatavad standardväärtused, mille abil arvestatakse välja vastavalt määruse (EÜ) nr 104/2000 artikli 21 lõikele 5 tootjate organisatsioonide poolt turult kõrvaldatavate ja mitte inimtoiduks mõeldud kalandustoodete eest makstavad rahalised hüvitused ja nende ettemaksud.

Artikkel 2

Rahalisest hüvitusest ja selle ettemaksust mahaarvatav standardväärtus on see, mida kohaldatakse selles liikmesriigis, kus tootjate organisatsioon on registreeritud.

Artikkel 3

Käesolev määrus jõustub järgmisel päeval pärast selle avaldamist Euroopa Liidu Teatajas.

Seda kohaldatakse alates 1. jaanuarist 2004.

Käesolev määrus on tervikuna siduv ja vahetult kohaldatav kõikides liikmesriikides.

Brüssel, 4. märts 2004

Komisjoni nimel

komisjoni liige

Franz Fischler

[1] EÜT L 17, 21.1.2000, lk 22

[2] EÜT L 337, 20.12.2001, lk 20.

[3] EÜT L 289, 16.11.2000, lk 11.

--------------------------------------------------

LISA

Standardväärtused

Turult kõrvaldatud toodete kasutamine | Eurot tonni kohta |

1.Kasutatakse pärast jahuks töötlemist (loomatoiduks):

a)Heeringas liigist Clupea harengus ja makrell Scomber scombrus ja Scomber japonicus:

–Taani ja Rootsi | 70 |

–Ühendkuningriik | 50 |

–teised liikmesriigid | 17 |

–Prantsusmaa | 1 |

b)Krevetid liigist Crangon crangon ja harilik süvameregarneel (Pandalus borealis):

–Taani ja Rootsi | 0 |

–teised liikmesriigid | 10 |

c)Muud tooted

–Taani | 40 |

–Rootsi, Portugal ja Iirimaa | 17 |

–Ühendkuningriik | 28 |

–teised liikmesriigid | 1 |

2.Kasutatakse värskelt või säilitatuna (loomatoiduks):

a)Sardiinid liigist Sardina pilchardus ja anšoovised (Engraulis spp.):

–kõik liikmesriigid | 8 |

b)Muud tooted

–Rootsi | 0 |

–Prantsusmaa | 30 |

–teised liikmesriigid | 38 |

3.Kasutatakse söödana:

–Prantsusmaa | 50 |

–teised liikmesriigid | 10 |

4.Kasutatakse muuks otstarbeks kui loomatoiduks | 0 |

--------------------------------------------------